อีกหนึ่งความอร่อยในภารกิจตระเวนกินถิ่นไข่มุกอันดามันที่พลาดไม่ได้ด้วยประการทั้งปวง ไม่อย่างนั้นเหมือนมาไม่ถึงภูเก็ต นั่นก็คือการมาทานซีฟู้ดที่หาดราไวย์ค่ะ

จากสะพานปลาหาดราไวย์ ให้สังเกตุป้ายท่าเทืยบเรือหาดราไวย์ ด้านซ้ายมือจะมีแยกเล็กๆ ซึ่งเป็นตลาดขายอาหารทะเลสด และมีร้านรับปรุงอาหารทะเลอยู่หลายร้าน เลือกซื้อแล้วก็ให้ร้านแถวๆ นั้นปรุงให้ทานกันเลยค่ะ

ซึ่งแต่ละแผงจะเป็นชาวบ้านแถวนั้นที่นำมาขายเอง สนนราคาก็แตกต่างกันไปในแต่ละเจ้า และการต่อราคาของเรา แนะนำให้ค่อยๆ เดินดูราคาหลายๆ เจ้าก่อนค่ะ เพราะอย่างกุ้งมังกรบางเจ้าก็ขายแบบชั่งกิโล แต่บางเจ้าก็จะขายราคาเป็นตัวๆ ไปเลย

เป้าหมายหลักของเราในวันนี้คือกุ้งมังกรค่ะ เลือกได้ขนาดประมาณเกือบ 6 ขีด ราคาโลละ 1,800 บาท ต่อราคามาได้เหลือตัวละ 950 บาท ปูม้าเป็นราคากิโลละ 550 บาท และหอยเชลส์ครึ่งกิโล 125 บาท ซื้อเสร็จเรียบร้อยก็เดินตรงไปร้านเป้าหมายในการปรุงอาหารในวันนี้ของเรากันเลยค่ะ

ร้านมุขมณีซีฟู้ด เดิมชื่อร้านมุขดี ร้านนี้จะมี 2 ฝั่งนะคะ ร้านนึงอยู่ฝั่งด้านนอกตลาดของสด ก่อนถึงป้ายท่าเทียบเรือ ส่วนร้านที่เราทานนี้อยู่ฝั่งในตลาดของสด ตรงข้ามกับแผงขายของทะเลเลย

ราคาในการปรุงจะคิดเป็นกิโลค่ะ เริ่มตั้งแต่ครึ่งกิโล 75 บาท 
หนึ่งกิโล ปรุงอาหาร 1 เมนู 100 บาท 
หนึ่งกิโล ปรุงอาหาร 2 เมนู 150 บาท
ถ้าปรุงอาหารเพิ่ม คิดเมนูละ 75 บาท โดยพนักงานจะนำของสดทั้งหมดขึ้นชั่งน้ำหนักก่อนค่ะ จากนั้นเราค่อยแจ้งว่าจะเอาอะไรทำเมนูไหน กี่อย่างกันบ้าง

ของสดเราทั้งหมด 2 กิโล เลือกทำ 3 เมนู คือ กุ้งมังกรอบชีส อบมาอร่อยดี ชีสเยิ้มๆ ไม่หวงเครื่องเลย ส่วนหอยเชลสเอามา์ผัดเนย และปูม้านึ่ง ค่าปรุง 225 บาทค่ะ ส่วนน้ำจิ้มซีฟู้ดฟรี รสแซ่บเด็ดจริงสมคำร่ำลือค่ะ
